| Palaverin muistio |
| --- |

|  |  |
| --- | --- |
| Paikka: | Zoom (Jukka Määttälän huone) |
|  |  |
| Päivämäärä ja aika: | torstai 9.2.2023 klo 14.00 |

# Esityslistan tiedot:

## Projektin tilannekatsaus

Projektin tilannekatsauksessa käytiin läpi, että edellisen palaverin jälkeen on keskitytty pääosin laitteiston valintaan liittyviin asioihin ja projektisuunnitelman korjaamiseen ohjaajien palautteen perusteella. Asiakkaan kanssa käytiin läpi, että projektisuunnitelman korjaus on lähes valmis ja ohjaajien palautteen jälkeen saamme projektisuunnitelman asiakkaalle tarkasteltavaksi. Laitteistoasiat jätimme ohjaajien kanssa pohdittavaksi, mutta näytimme asiakkaalle pikaisesti kokonaisarkkitehtuurikaaviota.

## Laitteiston sijaintipaikat lääkehuoneessa (pohjapiirros)

Asiakkaalle esiteltiin pohjapiirros, johon oli tehty edellisen asiakastapaamisen jälkeen pieniä muutoksia. Lääkehuoneen ovista poistettiin asiakkaan toivomuksien mukaan ovisensorit ja jätettiin ne vain jääkaapin ja huumausainekaapin oveen. Asiakas oli tämän korjauksen jälkeen tyytyväinen pohjapiirrokseen.

## Arvojen (lämpötila, kosteus ym.) mittausvälit

Mittausväleissä esitimme asiakkaalle aikaisemmin ryhmäpalaverissa pohditun suunnitelman, jonka mukaan jääkaapin lämpötilaa seurattaisi viidentoista minuutin välein ja kaikkia muita arvoja tunnin välein. Käsittelimme myös sitä, että jääkaapin oven auki oleminen ei ole vain viidentoista minuutin välein seurattavan lämpötila-arvon varassa, vaan jääkaapista löytyy myös erillinen äänimerkki, joka kertoo oven olevan auki.

## Alustava käyttöliittymäsuunnitelma

Asiakkaalle esiteltiin käyttöliittymäsuunnitelmat, joissa käytiin läpi tietokoneella ja mobiililaitteella katsottava näkymä. Asiakas oli tyytyväinen käyttöliittymään, mutta suositteli kiinnittämään huomiota siihen, ettei näytettävien arvojen lukumäärä kannata olla liian iso. Pohdimme myös asiakkaan kanssa, että esimerkiksi viidentoista minuutin välein mitattavia lämpötila-arvoja tulee vuorokaudessa lähes sata, jolloin kaikkia ei ole järkevää näyttää käyttöliittymässä. Totesimme, että mobiililaitteella näytettävien arvojen lukumäärä voi olla pienempi ja tietokoneella katsottaessa isompi.

Asiakas oli myös tyytyväinen siihen, että poikkeavat arvot oli esitetty käyttöliittymässä punaisella värillä ja ehdotti jotain merkkiä, esimerkiksi vihreää palloa käyttöliittymään poikkeavan arvon perään, kun hälytys on kuitattu. Pohdimme myös värien käyttöä käyttöliittymässä yleisellä tasolla.

Palaverissa tiedusteltiin myös asiakkaan mielipidettä siitä, tulisiko käyttäjän kirjautua sisään vain hälytysten kuittaamista varten, jolloin mitattuja arvoja pääsisi katsomaan ilman sisäänkirjautumista. Asiakas totesi, että toivoo sisäänkirjautumista myös arvojen katselemiseen, joten kaikki toiminta arvojen tarkastelusta hälytysten kuittaamiseen on mahdollista vasta kirjautumisen jälkeen.

Käyttöliittymäsuunnitelman yhteydessä asiakkaalle esiteltiin myös sisäänkirjautumiseen ja hälytysten kuittaukseen suunnittelemamme ponnahdusikkuna kolme erilaisena versiona, jotta asiakkaalla oli mahdollisuus valita paras vaihtoehto. Ponnahdusikkunasta poistetaan tarve sisäänkirjautumiselle, koska jatkossa koko sovelluksen käyttö vaatii käyttäjätunnuksen ja salasanan. Ponnahdusikkuna toimi kuitenkin asiakkaan mielestä hyvin hälytysten kuittaamiseen, joten sisäänkirjautumista lukuun ottamatta se pidetään ennallaan. Ponnahdusikkuna katoaa hälytyksen kuittauksen jälkeen.

Käyttöliittymäsuunnitelmien lisäksi asiakkaalle esiteltiin ehdotus vaatimusmäärittelyn yhteydessä esitetyistä toiveista, joissa sähköpostiin tulisi päivittäin päiväkooste mitatuista arvoista ja hälytyksistä. Samalla esiteltiin myös erikseen sähköpostiin lähtevä hälytys poikkeavasta arvosta. Pyysimme asiakkaan mielipidettä siitä, halutaanko päiväkooste sähköpostiliitteenä vai suoraan tekstinä sähköpostiin. Asiakas toivoi päiväkoostetta suoraan sähköpostiin, ei erillisenä liitteenä.

## Muut asiat

Seuraava asiakastapaaminen sovittiin 8.3. klo 14.

|  |  |
| --- | --- |
| Paikalla: | Jenni Kaukoharju, Veera Tommila, Tiina Tuomisto ja Jukka Määttälä |
| Tehty: | 9.2.2023 |